En nokså liten (hannen gjerne 15-25 millimeter), blank, mørkt brunrød hjortebille. Antennene består av et langt, krumt, kølleformet skaft og en vifte av korte, spredte, bladformede ledd. Hannens kjever (mandibler) er ganske rette og omtrent en og en halv gang så lang som resten av hodet, i den ytre halvdelen med to små tenner og kløvet i spissen. Pronotum er firkantet, minst dobbelt så bredt som langt. Dekkvingene er tydelig smalere enn pronotum, blanke, med antydning til punktstriper. Hunnen er mye mindre enn hannen, hodet og kjevene er ikke forstørrede.